b'\n_START_ARTICLE_\nArvydas Juozaitis\n_START_SECTION_\nBiografija\n_START_PARAGRAPH_\n1963\xe2\x80\x931974\xc2\xa0m. mok\xc4\x97si Vilniaus 7-oje vidurin\xc4\x97je mokykloje. 1974\xe2\x80\x931980\xc2\xa0m. studijavo Vilniaus universiteto (VU) Pramon\xc4\x97s ekonomikos fakultete, ekonomistas. 1982\xe2\x80\x931985\xc2\xa0m. VU aspirantas. 1985\xe2\x80\x931987\xc2\xa0m. LSSR konservatorijos d\xc4\x97stytojas. 1986\xc2\xa0m. VU apgyn\xc4\x97 filosofijos moksl\xc5\xb3 kandidato disertacij\xc4\x85 \xe2\x80\x9eSubjektyvioji realyb\xc4\x97 ir istorinis subjektas Vilhelmo Dilt\xc4\x97jaus filosofijoje\xe2\x80\x9c._NEWLINE_1987\xe2\x80\x932001\xc2\xa0m. Lietuvos moksl\xc5\xb3 akademijos Filosofijos, sociologijos ir teis\xc4\x97s instituto mokslinis bendradarbis.  1998\xe2\x80\x932004\xc2\xa0m. VU Tarptautin\xc4\x97s verslo mokyklos filosofijos d\xc4\x97stytojas. 2001\xe2\x80\x932003\xc2\xa0m. ministro pirmininko Algirdo Brazausko patar\xc4\x97jas \xc5\xa1vietimo ir kult\xc5\xabros klausimais.  2004\xe2\x80\x932009 m. Lietuvos generalinio konsulato Kaliningrado srityje kult\xc5\xabros ata\xc5\xa1\xc4\x97. 2009\xe2\x80\x932012\xc2\xa0m. gyveno ir dirbo Rygoje. 2012\xe2\x80\x932017\xc2\xa0m. LTOK viceprezidentas. 2013\xe2\x80\x932018\xc2\xa0m. Klaip\xc4\x97dos universiteto Pedagogikos fakulteto lektorius, nuo 2018\xc2\xa0m. Sveikatos moksl\xc5\xb3 fakulteto docentas._NEWLINE_Moka rus\xc5\xb3, angl\xc5\xb3, latvi\xc5\xb3, lenk\xc5\xb3, vokie\xc4\x8di\xc5\xb3 kalbas.\n_START_SECTION_\nPolitin\xc4\x97 veikla\n_START_PARAGRAPH_\n1988\xc2\xa0m. bir\xc5\xbeelio 3 d. i\xc5\xa1rinktas Lietuvos Persitvarkymo S\xc4\x85j\xc5\xabd\xc5\xbeio iniciatyvin\xc4\x97s grup\xc4\x97s nariu, v\xc4\x97liau\xc2\xa0\xe2\x80\x93 S\xc4\x85j\xc5\xabd\xc5\xbeio Seimo tarybos nariu. S\xc4\x85j\xc5\xabd\xc5\xbeio programos, roko mar\xc5\xa1\xc5\xb3, kit\xc5\xb3 S\xc4\x85j\xc5\xabd\xc5\xbeio akcij\xc5\xb3 reng\xc4\x97jas. 1989\xc2\xa0m. rinkimuose \xc4\xaf SSRS Liaudies deputat\xc5\xb3 suva\xc5\xbeiavim\xc4\x85 S\xc4\x85j\xc5\xabdis i\xc5\xa1k\xc4\x97l\xc4\x97 var\xc5\xbeytis su LKP CK I-uoju sekretoriumi Algirdu Brazausku. Likus kelioms savait\xc4\x97ms iki rinkim\xc5\xb3, savo kandidat\xc5\xabr\xc4\x85 atsi\xc4\x97m\xc4\x97. 1990\xc2\xa0m. paskelb\xc4\x97 straipsn\xc4\xaf \xe2\x80\x9eIstorin\xc4\x97 klaida\xe2\x80\x9c. 1990\xc2\xa0m. vienas i\xc5\xa1 Lietuvos liberal\xc5\xb3 s\xc4\x85jungos steig\xc4\x97j\xc5\xb3. 1994\xe2\x80\x931998\xc2\xa0m. Santarv\xc4\x97s fondo k\xc5\xabr\xc4\x97jas ir pirmininkas._NEWLINE_2018\xc2\xa0m. bir\xc5\xbeelio 11 d. 55 visuomen\xc4\x97s veik\xc4\x97jai i\xc5\xa1platino kreipim\xc4\x85si \xc4\xaf Lietuvos pilie\xc4\x8dius ir Arvyd\xc4\x85 Juozait\xc4\xaf, ragindami j\xc4\xaf dalyvauti 2019\xc2\xa0m. Lietuvos Respublikos Prezidento rinkimuose, kviesdami remti jo kandidat\xc5\xabr\xc4\x85. Tarp pasira\xc5\xa1iusi\xc5\xb3j\xc5\xb3: ra\xc5\xa1ytojai Algimantas Baltakis, Vytautas Bubnys, poet\xc4\x97s Erika Drungyt\xc4\x97, Vidmant\xc4\x97 Jasukaityt\xc4\x97, kompozitorius Algimantas Raudonikis, aktoriai Juozas Budraitis, Ram\xc5\xabnas Cic\xc4\x97nas, Virginija Kochanskyt\xc4\x97, Gediminas Storpir\xc5\xa1tis, sportininkai Lina Ka\xc4\x8diu\xc5\xa1yt\xc4\x97, Romas Ubartas, signatarai Jurgis Jurgelis, Audrius Rudys, S\xc4\x85j\xc5\xabd\xc5\xbeio pradininkai Bronius Genzelis, Saulius Lapienis, Bronius Leonavi\xc4\x8dius, Algimantas Nasvytis, eksministrai Leonas A\xc5\xa1mantas, Jonas Bir\xc5\xbei\xc5\xa1kis, Albertas Sinevi\xc4\x8dius, lituanistai Alvydas Butkus, J\xc5\xabrat\xc4\x97 Lau\xc4\x8di\xc5\xabt\xc4\x97, Aldonas Pupkis, istorikai Tomas Baranauskas, Valdemaras \xc5\xa0im\xc4\x97nas, astronomas Gunaras Kakaras, fizikas Libertas Klimka, dailininkai Rimantas Dichavi\xc4\x8dius, Ar\xc5\xabnas Sakalauskas, Aloyzas Stasiulevi\xc4\x8dius, filosofai Vytautas Rubavi\xc4\x8dius, Krescencijus Sto\xc5\xa1kus, \xc5\xbeurnalistas Vidas Ma\xc4\x8diulis, akademikas sociologas Romualdas Grigas, mitologas Dainius Razauskas, psichologas Gediminas Navaitis ir kiti. 2018\xc2\xa0m. rugs\xc4\x97jo 17 d. tiesiogin\xc4\x97s transliacijos i\xc5\xa1 Bir\xc5\xbe\xc5\xb3 pilies metu A. Juozaitis paskelb\xc4\x97 kandidatuosiantis prezidento rinkimuose.'